Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 780/14/1102	Bratislava II, 10.11.2014
EEČ : 2-9-320-2014

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v čase o 14.25 h dňa 01.07.2014 v Bratislave na Pribinovej 8, v predajni XXXXX, na predajnej ploche odcudzila tovar, a to 2 ks pánsku košeľu značky Camp David v hodnote 79,95 €/ks, 2 ks pánsku košeľu značky Camp David v hodnote 69,95 €/ks, 1 ks dámsku mikinu značky Naketano v hodnote 69,95 €/ks, a to tým spôsobom, že si uvedený tovar vložila do tašky značky Billa, ktorú držala v ruke a následne prešla za pokladničnú zónu bez zaplatenia, kde bola obmedzená na osobnej slobode pracovníkom bezpečnostnej služby, pričom následne bol tovar vrátený nepoškodený na predajnú plochu, pričom týmto svojím konaním by spôsobila poškodenej spoločnosti XXXXX celkovú škodu vo výške 369,75 €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

Poverený príslušník Okresného riaditeľstva PZ XXXXX II, Odboru poriadkovej polície, Obvodného oddelenia PZ Ružinov západ. pod sp. zn. ORP-1846/RZ-B2-2014 vedie trestné stíhanie proti mladistvej XXXXX pre úmyselný trestný čin - prečin krádeže podľa § 212 ods. 1 Trestného zákona na tom skutkovom základe, ako je uvedený vo výrokovej časti tohto uznesenia.

Preskúmaním spisového materiálu som zistila, že skutok sa stal, tento vykazuje znaky prečinu krádeže podľa § 212 ods. 1 Trestného zákona, pre ktorý je v danej trestnej veci vedené trestné stíhanie, a zároveň bolo dostatočne preukázané dôvodné podozrenie, že predmetný skutok spáchala obvinená.

Obvinená mladistvá XXXXX je dôvodne podozrivá zo spáchania úmyselného trestného činu - prečinu krádeže podľa § 212 ods. 1 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov. 

Obvinená sa priznala ku spáchaniu skutku, za ktorý je trestne stíhaná, oľutovala svoje konanie. Uviedla, že odcudzené veci chcela speňažiť a finančné prostriedky chcela použiť pre vlastnú potrebu. Uviedla, že ju nikto na spáchanie trestného činu nenavádzal ani ju nikto neovplyvňoval.

	Obvinená je zo spáchania skutku usvedčovaná okrem vlastného priznania tiež výsluchom splnomocnenca poškodenej spoločnosti XXXXX, úradným záznamom policajtov, zápisnicou o zadržaní podozrivej osoby, ako aj ďalším dôkazným materiálom.

Podľa § 216 ods. l Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Podľa § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Zo spisového materiálu vyplýva, že obvinená nebola doposiaľ prejednávaná za priestupok. V súčasnosti okrem predmetnej trestnej veci proti nej nie je vedené žiadne trestné konanie pred orgánmi činnými v trestnom konaní. Obvinená doposiaľ nebola súdne trestaná. V súčasnosti má prerušené štúdium na strednej odbornej škole zo zdravotných dôvodov. 

Obvinená sa k trestnému činu priznala, s uvedeným postupom podľa § 216 ods. 1 Trestného poriadku súhlasila, vyhlásila, že skutok spáchala, a vzhľadom na vyššie uvedené skutočnosti, osobu obvinenej, s prihliadnutím na jej doterajší život a na okolnosti prípadu som dospela k záveru, že u obvinenej mladistvej XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce. 

      Podľa § 216 ods. 2 Trestného poriadku som obvinenej súčasne určila skúšobnú dobu v trvaní 1 rok.

      Na základe vyššie uvedeného som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Vallová
prokurátorka